Ólöf Þórhallsdóttir , nýr framkvæmdastjóri sölu - og markaðssviðs Florealis , leggur mikið upp úr reglulegum tengslum við fjölskyldu og vini , en hún vinnur ásamt fjölskyldu sinni að því að gera upp manngerða hella að Ægissíðu í Holtum í Rangárvallasýslu . Ólöf Þórhallsdóttir , nýr framkvæmdastjóri sölu - og markaðssviðs hjá lyfjafyrirtækinu Florealis , segir að sér lítist mjög vel á nýja starfið , en hún hóf störf fyrir nokkrum vikum . „ Það er virkilega spennandi að koma inn í svona ungt fyrirtæki . Ég hef verið í lyfjabransanum lengi og það er skemmtileg tilbreyting að hefja störf í fyrirtæki sem er ungt og lítið , miðað við þau fyrirtæki sem ég hef starfað hjá áður . Ég stunda MBA nám samhliða vinnu við Háskólann í Reykjavík og ég finn að það sem ég hef lært í náminu nýtist mér mjög vel í starfinu . Fyrirtækið stendur frammi fyrir margvíslegum og spennandi áskorunum . Við erum með starfsemi hér heima sem og í Svíþjóð . Ég dreif mig eins fljótt og ég gat út til Svíþjóðar til þess að hitta starfsmennina sem vinna þar . Markmiðið er að koma sölunni úti í Svíþjóð á næsta stig . Vörurnar okkar fást núna í netapótekum þar en þær hafa ekki enn ratað í hillurnar hjá apótekunum . Við erum að vinna hörðum höndum að því að koma vörunum í hillur apótekanna og eigum von á því að fyrsta apótekskeðjan setji kvenvörulínuna okkar í hillur núna í maí . " Þegar Ólöf er ekki í vinnunni þá fer mestur tími hennar í að sinna fyrrnefndu MBA námi og börnum sínum tveimur , sem eru níu og þrettán ára gömul . „ MBA námið tekur talsvert af tíma mínum utan vinnu . Ég á tvö börn og eyði miklum tíma með þeim . Aðalfókusinn þessa daganna er því þetta þrennt , en þegar tími gefst þá hef ég einnig mikinn áhuga á ferðalögum og undanfarin ár hef ég ferðast meira erlendis en innanlands . Ég bjó í Svíþjóð í fimm ár og því liggur leiðin oft þangað , til þess að heimsækja vini þar . Nú nýlega hef ég svo farið í tvær ferðir til Berlínar . Í annað skiptið fór ég með börnunum mínum og hitt skiptið með vinkonum og borgin hentaði mjög vel fyrir báðar ferðirnar , enda fjölbreytt og skemmtileg borg , " segir hún . Þá leggur Ólöf mikið upp úr því að halda reglulegum tengslum við fjölskyldu og vini , til dæmis með því að skipuleggja samveru þar sem spiluð eru borðspil . Auk þess þykir henni mikilvægt að huga að heilsunni með því að stunda líkamsrækt . Ólöf fer einnig reglulega á æskuslóðirnar , að Ægissíðu í Holtum í Rangárvallasýslu . „ Við fjölskyldan erum að vinna að því að gera manngerða hella sem eru þarna á jörðinni sýningarhæfa fyrir almenning og ferðamenn . Það er mikil þörf á að gera þessa hella upp og skemmtilegt að vinna að þessu . " Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .